section_heading: Posljedice po seosko stanovništvo
paragraph_text: Za razdoblja sovjetske industrijalizacije na prostorima Ukrajine, posebnu represiju su trpjeli seoski stanovnici. Seljacima se na prelasku s 20.-tih na 30.-te godine oduzima zemlja, stoka i sve češće hrana. Nastaju kolektivne farme odnosno kolhozi. U konfisciranju imovine, država je koristila regularne jedinice policije, kao i postrojbe tajne policije i same vojske. Mnogi su se odupirali takvoj odluci državnih vlasti pa i sami pojedinci iz državnih institucija sovjetske Ukrajine. Otpor je u startu radikalno ugušen i započela je očajnička borba ukrajinskog seljaštva protiv represivne politike sovjetskih vlasti pod rukovodstvom Staljina. Tijekom 1928. i 1929., Staljin provodi propagandu protiv mnogobrojnih imućnih ukrajinskih seljaka kao glavnih promotora otpora. Prozvane imuućnije seljake nazivali su kurkulima odnosno kulacima, proglašavajući ih neprijateljima države. Tadašnja državna štampa kurkulima Ukrajine proglasila je uglavnom ratne veterane i invalide iz Prvog svjetskog rata, udovice i obitelji s mnogobrojnom djecom, čija su primanja često bila manja od onih kod industrijskih radnika.